C 132/98
LT
Europos Sąjungos oficialusis leidinys
2023 4 14
2022 m. spalio 6 d., ketvirtadienis
19. reiškia padėką Rusijos piliečiams, kurie smerkia karą; smerkia tai, kad Rusijos valdžios institucijos suėmė tūkstančius taikių protestuotojų, ir ragina juos nedelsiant paleisti; 20. ragina Komisiją, EIVT ir valstybes nares pradėti svarstyti, kaip ateityje bendradarbiauti su Rusija ir kaip padėti jai iš autoritarinio režimo sėkmingai tapti demokratine šalimi, išsižadančia revizionistinės ir imperialistinės politikos; mano, kad ES institucijos pirmiausia turėtų užmegzti dialogą su Rusijos demokratiniais lyderiais ir pilietine visuomene ir sutelkti paramą jų darbotvarkei, kurios siekis – demokratiška Rusija; pritaria tam, kad būtų įsteigtas Rusijos demokratijos centras, kuris veiktų prie Europos Parlamento; 21. primena, kad povandeniniai sprogimai dujotiekiuose „Nord Stream“ įvyko per naujojo dujotiekio „Baltic Pipe“, kuris per Daniją jungia Norvegiją ir Lenkiją, inauguraciją; yra įsitikinęs, kad povandeniniai sprogimai dujotiekyje „Nord Stream“ – ne atsitiktinumas, maža to, vis garsiau svarstoma, jog tai tyčinio koordinuoto valstybinio subjekto surengto akto rezultatas; mano, kad sprogimai dujotiekyje „Nord Stream“ rodo, kokį pavojų kėlė stiprėjanti priklausomybės nuo Rusijos iškastinio kuro politika, ir kad energijos naudojimas kaip ginklo perėjo į naują lygį; ragina valstybes nares stiprinti ypatingos svarbos Europos infrastruktūros, įskaitant jūros vamzdynus ir kabelius, apsaugą ir teikti jai pirmenybę, taip pat didinti jos atsparumą išorės išpuoliams ir toliau padėti didinti ES partnerių Rytų Europoje ir Vakarų Balkanuose atsparumą; ragina valstybes nares atlikti su dujotiekiu „Nord Stream“ susijusio diversijos akto tyrimą; mano, kad tyčia sukelti povandeniniai sprogimai yra aplinkosauginis išpuolis prieš ES; 22. ragina ES ir jos valstybes nares bendradarbiauti su tarptautinėmis organizacijomis siekiant rinkti įrodymus ir padėti Tarptautiniam baudžiamajam teismui tirti karo nusikaltimus, įvykdytus Ukrainos teritorijoje nuo 2014 m. vasario 20 d.; 23. ragina įsteigti ad hoc tarptautinį tribunolą agresijos prieš Ukrainą nusikaltimui tirti, kuriame baudžiamojon atsakomybėn būtų patraukti V. Putinas ir visi Rusijos civiliniai ir kariniai pareigūnai bei jų tarpininkai, atsakingi už karo Ukrainoje organizavimą, pradėjimą ir vykdymą; 24. smerkia daugiasluoksnę Rusijos strategiją, kuria siekiama visame pasaulyje diegti, plėtoti ir skleisti melagingus ir iškreiptus naratyvus bei neoimperialistinę „rusiškojo pasaulio“ ideologiją; ragina ES ir jos valstybes nares taikyti sankcijas Rusijos subjektams, asmenims ir kitiems atstovams, skleidžiantiems rusišką dezinformaciją, ir imtis papildomų priemonių siekiant kovoti su Rusijos informacijos kaip ginklo naudojimu; 25. paveda Pirmininkei perduoti šią rezoliuciją Tarybai, Komisijai, Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai, valstybių narių vyriausybėms ir parlamentams, Europos Tarybai, Europos saugumo ir bendradarbiavimo organizacijai, Jungtinių Tautų vyriausiojo žmogaus teisių komisaro biurui, Jungtinių Tautų vyriausiojo pabėgėlių reikalų komisaro biurui, Tarptautinei migracijos organizacijai, Tarptautiniam Raudonojo Kryžiaus komitetui, Tarptautiniam baudžiamajam teismui, Ukrainos prezidentui, vyriausybei ir parlamentui, Rusijos Federacijos prezidentui, vyriausybei ir parlamentui ir Baltarusijos valdžios institucijoms.